Karen Hækkerup (S), 2008-04-21:
For snart 34 år siden fik Danmark sin første lov om erstatning ved atomulykker, og den lov er jo blevet ændret nogle gange undervejs, sådan som det altid er praksis ved forskellige love.
Det forslag til ændring, som vi skal behandle i dag, bakker Socialdemokraterne op om.
Vi synes, at det er nogle fornuftige regler, der bliver lagt op til, og vi synes især, at det er rigtig godt, at forældelsesfristen nu bliver hævet fra 10 til 30 år, sådan at man får mulighed for at få erstatning, hvis man har været udsat for noget, også selv om det tager lang tid, før følgevirkningerne skulle vise sig.
Vi er meget tilfredse med de ændringer, der er skrevet ind i forhold til de høringssvar, der har været vedrørende skibe, sådan at skibe og kystfartøjer nu også vil være dækket af de her regler.
Reglerne her betyder jo altså, at konventionen nu også kommer til at omfatte skader, som opstår i en stat, der ikke har tiltrådt Pariskonventionen, hvis bare den har tiltrådt Wienkonventionen.
Det er en forbedring, og den bakker vi varmhjertet op om.
Når jeg nu tillod mig at tage ordet til Venstres ordfører, hr. Karsten Nonbo, så var det ikke, fordi Socialdemokraterne ikke vil ende med at stemme for det her forslag, for det vil vi gerne.
Med hensyn til, hvordan dommerplaceringerne er, er det fornuftigt at lave en justering.
Men man skal ikke bilde sig ind, at den justering ikke betyder, at problemerne ved domstolene ikke stadig væk er der, og der synes jeg, det er meget vigtigt at slå fast, at vi stadig væk venter på at se resultaterne af det forlig, vi har lavet i forbindelse med dommerne, hvor domstolsreformen jo altså skulle komme til at fungere.
Med det her lovforslag ændrer man det, sådan at man flytter nogle dommerstillinger fra de områder, hvor man har mere luft, over til de områder, hvor de er ekstra hårdt presset.
Det kan vi jo selvfølgelig godt være med til, fordi det i sagens natur virker meget fornuftigt.
Men det ændrer ikke ved, at det samlede indtryk er, at der ikke er ressourcer nok til domstolene.
Når man læser høringssvarene til det her lovforslag igennem, så er det da også gennemgående, at alle siger: Hør nu her, nu må I holde op; vi har behov for flere ressourcer.
Der er et kæmpe krav om flere ressourcer.
Der er i høringssvar efter høringssvar skrevet ind, at sagsbehandlingstiderne vokser, at puklen er voksende, at det ikke går længere.
Det er ikke længere væk end i sidste uge, at Folketinget herinde vedtog en finanslov, hvor man skar ned på, hvor mange ressourcer der er til dommerne, og jeg vil bare sige, at vi i sidste uge anklagede den beslutning for at være uansvarlig, og den beslutning finder vi også er uansvarlig i denne uge.
Det, som regeringen gjorde med Dansk Folkepartis og Ny Alliances stemmer, da man i sidste uge skar ned både på politi og på domstole, var en helt uansvarlig beslutning, og selv om vi i dag støtter, at man flytter om på nogle af de dommerstillinger, som der er, fordi det er det, der giver mest mening, så betyder det ikke, at vi synes, at alt er fryd og gammen.
Tværtimod er vi meget betænkelige ved, at sagsbehandlingstiderne vokser, at puklen vokser, at voldsmænd ikke bliver sat bag lås og slå, så hurtigt som vi selv har besluttet at de skal, at forbrydere går fri, fordi betjente ikke har ressourcer til at opklare sagerne, og fordi sagerne ikke bliver anket ved domstolene, hvis de har ligget for længe.
Alt i alt har vi altså en situation, hvor det står skidt til, og hvor det kunne være meget bedre både for politi og for domstole.
Så når vi nu siger, at vi gerne vil støtte det her forslag, så drejer det sig altså alene om, at det er, fordi det er en fornuftig, ligelig justering af noget, der i øvrigt ikke er særlig godt; det er ikke, fordi vi bifalder, hvad der foregår.
Jeg tror, hr. Tom Behnke hverken har hørt, hvad jeg har sagt her fra talerstolen, eller hvad jeg i øvrigt har sagt, når jeg har kritiseret, hvordan situationen er ved politiet og ved domstolene.
Som jeg sagde indledningsvis, støtter vi denne justering, for den er fornuftig.
Men den løser ikke de problemer, der er hos både politiet og domstolene, så når hr. Tom Behnke siger, at vi nu har lavet en reform, der har løst problemerne, må jeg bare sige nej, for det har vi ikke.
Problemerne er ikke løst, sagerne hober sig op, borgerne kan ikke få deres sager behandlet hurtigt nok, og det betyder omvendt, at de forbrydere, som f.eks. har slået nogle ned, nu går frit omkring på gaden i længere tid, fordi man ikke får fat i dem.
Det synes jeg ikke er at få løst problemerne, heller ikke selv om der på sigt vil blive bedre forhold.
Samtidig skal man altså huske på, at denne regering sammen med Dansk Folkeparti, som jeg ved ikke hvor mange gange altid er stået frem og har sagt, at nu skal politiet og domstolene have flere ressourcer, jo lige præcis i sidste uge stemte for at skære ned på både politiet og domstolene.
Det, man gør her, er en fornuftig justering, men det ændrer ikke det samlede billede af, at både politiet og domstolene trænger til flere ressourcer, og at vi har en regering, der ikke vil give dem de ressourcer, men tværtimod skærer ned.